b'\n_START_ARTICLE_\nSykes-Pickotov sporazum\n_START_PARAGRAPH_\nSykes-Pickotov sporazum je bil tajni dogovor med vladama Zdru\xc5\xbeenega kraljestva in Francije leta 1916, v katerem sta dr\xc5\xbeavi z vednostjo Ruskega imperija dolo\xc4\x8dili svoja interesna obmo\xc4\x8dja v Zahodni Aziji po pri\xc4\x8dakovanem propadu Osmanskega cesarstva med prvo svetovno vojno. V veliki meri je bil to trgovski dogovor, ki je vklju\xc4\x8deval veliko obmo\xc4\x8dje neposrednega nadzora v obliki arabske dr\xc5\xbeave oz. konfederacije arabskih dr\xc5\xbeav. Dogovor sta sklenila francoski diplomat Fran\xc3\xa7ois Georges-Picot in Britanec Sir Mark Sykes 16. maja 1916._NEWLINE_Celotno besedilo je pri\xc5\xa1lo v javnost novembra naslednje leto, kar je povzro\xc4\x8dilo mnogo nezadovoljstva pri Arabcih, ki so jim zavezniki v lo\xc4\x8denih sporazumih obljubili neodvisno nacionalno dr\xc5\xbeavo na ozemlju Velike Sirije v zameno za sodelovanje v boju proti Osmanskemu cesarstvu.'